Diari Oficial de la Generalitat Valenciana


Sumari del DOGV 2993, del 16-05-1997 (1997/7646)

ORDRE de 14 de maig de 1997, de la Conselleria de Cultura, Educació i Ciència, per la qual es convoca concurs oposició per a l'ingrés en el cos de mestres i procediment per a l'adquisició de noves especialitats.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2993

Data del DOGV
:   16-05-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/7646


Data del document
:   14-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 14 de maig de 1997, de la Conselleria de Cultura, Educació i Ciència, per la qual es convoca concurs oposició per a l'ingrés en el cos de mestres i procediment per a l'adquisició de noves especialitats.
  
La disposició addicional 9.3 de la Llei Orgànica 1/1990, de 3 d'octubre, d'Ordenació General del Sistema Educatiu, i el Reial Decret 850/1993, de 4 de juny, estableixen que el sistema d'ingrés en la funció pública docent serà el de concurs oposició, i l'article 5 d'aquesta última disposició estableix que les administracions educatives, una vegada publicades les seues respectives ofertes d'ocupació, procediran a realitzar la convocatòria per a la provisió de les places autoritzades en les esmentades ofertes d'ocupació.
  
  
D'altra banda, el títol III de l'esmentat Reial Decret 850/1993, de 4 de juny, regula el procediment per a l'adquisició de noves especialitats, establint en l'article 40 que els funcionaris del cos de mestres podran obtenir l'habilitació per a l'exercici de noves especialitats, dins del mateix cos, mitjançant la realització d'una prova.
  
  
Aprovada l'oferta pública d'ocupació docent, en l'àmbit de gestió de la Generalitat Valenciana per Decret de 13 de maig de 1997, del Govern Valencià, complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, i d'acord amb el que disposen els articles 5.1 i 40 del Reial Decret 850/1993, de 4 de juny, aquesta Conselleria, en ús de les competències que té atribuïdes, acorda convocar:
  
- Concurs oposició per a l'ingrés en el cos de mestres.
  
- Procediment per a l'adquisició de noves especialitats.
  
  
Primera. Convocatòria del concurs oposició per a l'ingrés en el cos de mestres
  
Es regirà per les bases següents:
  
  
1. Normes generals
  
1.1 Es convoca concurs oposició per a cobrir, pel sistema general d'accés lliure, 950 places del cos de mestres, que es distribueixen de la manera que es detalla a continuació:
  
Especialitat Ingrés Reserva
  
 Lliure Minusvàlids Total
  
Educació Infantil 315 10 325
  
Música 359 11 370
  
Educació Física 145 5 150
  
Idioma estranger: Anglés 68 2 70
  
Educació Especial:
  
 Pedagogia Terapèutica 34 1 35
  
  
1.2 Les places convocades per a ser cobertes pels qui tinguen la condició legal de persones amb minusvalideses, d'acord amb el que preveu la disposició addicional segona del Decret Legislatiu de 24 d'octubre de 1995, del Consell de la Generalitat Valenciana, que queden sense adjudicar per falta d'aspirants que hagen superat el procés selectiu, s'acumularan a la resta de places convocades pel sistema d'ingrés lliure, d'igual especialitat.
  
1.3 En aquest concurs oposició serà d'aplicació la Llei Orgànica 1/1990, de 3 d'octubre, d'Ordenació General del Sistema Educatiu; la Llei 17/1993, de 23 de desembre, sobre l'accés a determinats sectors de la funció pública dels nacionals d'altres estats membres de la Comunitat Europea; el Reial Decret 850/1993, de 4 de juny, pel qual es regula l'ingrés i l'adquisició d'especialitats en els cossos de funcionaris docents a què fa referència la Llei Orgànica 1/1990, de 3 d'octubre, i, a més, el que disposa aquesta convocatòria.
  
  
2. Sistema de selecció
  
2.1 Conformement al que estableix la disposició addicional 9.3 de la Llei Orgànica 1/1990, de 3 d'octubre, i el capítol 6 del títol II del Reial Decret 850/1993, de 4 de juny, pel qual es regula l'ingrés i l'adquisició d'especialitats en els cossos de funcionaris docents a què fa referència la Llei Orgànica 1/1990, de 3 d'octubre, el sistema de selecció constarà de les fases següents: fase d'oposició, fase de concurs i fase de pràctiques.
  
  
  
2.1.1 Fase d'oposició. En aquesta fase es valoraran els coneixements específics dels candidats necessaris per a impartir la docència, la seua aptitud pedagògica i el domini de les tècniques necessàries per a l'exercici docent.
  
Els temaris sobre els quals versaran les proves de la fase d'oposició per a les respectives especialitats són els establits en l'Ordre de 9 de setembre de 1993 (BOE de 21 de setembre), del Ministeri d'Educació i Ciència.
  
Aquesta fase d'oposició constarà de dues proves eliminatòries per a les especialitats d'Educació Infantil; idioma estranger: Anglés; Educació Especial: Pedagogia Terapèutica, i de tres proves, també eliminatòries, per a les especialitats d'Educació Física i de Música.
  
Les proves de la fase d'oposició es desenvoluparan en l'ordre següent:
  
1. Prova escrita. Consistirà en el desenvolupament per escrit de dos temes. El primer dels temes serà elegit pel candidat entre dos temes trets a l'atzar pel tribunal dels corresponents a la part A del temari. El segon tema serà tret a l'atzar pel tribunal dels corresponents a la part B. Per al seu desenvolupament, els aspirants disposaran de quatre hores: dues hores per a cadascun dels temes.
  
  
El tema corresponent a la part A de la prova escrita de l'especialitat d'idioma estranger: Anglés haurà de realitzar-se en aquest idioma.
  
En les especialitats d'Educació Infantil; d'idioma estranger: Anglés, i d'Educació Especial: Pedagogia Terapèutica, la prova inclourà, a més, la resposta a tres preguntes elegides pel candidat entre sis formulades pel tribunal i relacionades amb les parts A i B del temari i el currículun oficial de la Conselleria de Cultura, Educació i Ciència.
  
Les preguntes a què fa referència el paràgraf anterior hauran de versar sobre l'elaboració de propostes concretes per a treballar amb l'alumnat en el marc de les programacions d'aula. Per a la seua resolució, els opositors disposaran d'una hora i mitja. Aquestes preguntes seran elaborades per les comissions de selecció, o pel tribunal en el cas que siga únic.
  
Acabada la prova, els tribunals procediran a la crida dels opositors perquè aquests efectuen la lectura de l'exercici realitzat.
  
  
2. Prova de caràcter pràctic. Aquesta prova hauran de realitzar-la els aspirants que es presenten a les especialitats d'Educació Física i de Música.
  
Serà proposada pels tribunals d'acord amb les característiques que s'estableixen tot seguit:
  
  
Especialitat d'Educació Física
  
Valoració de la condició física mitjançant la realització per part de l'opositor d'una prova de resistència aeròbica i d'un circuit d'agilitat.
  
Coordinació visomotriu: L'opositor haurà de realitzar un recorregut que integre una prova de coordinació òculo-manual i una altra de coordinació òculo-pèdica.
  
Expressió corporal: L'opositor disposarà de vint minuts per a preparar un muntatge d'un contingut d'expressió corporal, de durada no superior a un minut, a partir d'un motiu musical proposat pel tribunal.
  
  
Especialitat de Música
  
 Interpretar, amb un instrument aportat per l'opositor, una obra musical elegida pel tribunal entre cinc proposades lliurement pel candidat. S'hi valorarà el nivell de dificultat tècnica de l'instrument i la qualitat de la interpretació.
  
- Lectura a primera vista d'un fragment musical, mínim de setze compassos i màxim de 24 compassos, donat pel tribunal.
  
- Compondre una obra vocal i instrumental: inventar la melodia, l'harmonització i la instrumentació sobre un text donat pel tribunal i aplicar-la al cicle o al nivell proposat per aquest.
  
El temps de què disposaran els candidats per a la realització d'aquesta prova serà el que determine la comissió de selecció.
  
L'elaboració d'aquesta prova la realitzarà la comissió de selecció, o el tribunal en el supòsit que siga únic.
  
3. Prova oral. Consistirà en l'exposició oral d'un tema elegit pel candidat entre dos que haja tret a l'atzar, ell mateix, de la part A del temari de l'especialitat. L'exposició tindrà dues parts: La primera d'aquestes versarà sobre els aspectes científics o de contingut del tema; en la segona, l'aspirant haurà d'emmarcar el tema en el currículum oficial de la Conselleria de Cultura, Educació i Ciència, explicant la relació d'aquest amb els elements del currículum; així mateix, descriurà pautes concretes d'actuació amb l'alumnat, o implicacions educatives, en ambdós casos relacionades amb el tema elegit i referides a un cicle concret. Acabada l'exposició, el tribunal podrà debatre amb el candidat sobre el contingut de la seua intervenció.
  
L'exposició i el debat esmentats en el paràgraf anterior tindran una durada màxima d'una hora i de trenta minuts, respectivament. L'opositor disposarà, almenys, de dues hores per a la seua preparació, i hi podrà utilitzar el material que considere oportú.
  
La prova oral de l'especialitat d'Anglés haurà de realitzar-se en aquest idioma.
  
2.1.2 Fase de concurs. En aquesta fase es valoraran els mèrits que acrediten els aspirants. Tindran la consideració de mèrits: l'experiència docent, la formació acadèmica i els cursos de formació i perfeccionament superats.
  
La referida valoració es realitzarà conformement al barem que figura en l'annex I d'aquesta convocatòria.
  
La qualificació de la fase de concurs s'aplicarà únicament als candidats que hagen superat la fase d'oposició.
  
2.1.3 Fase de pràctiques. Els aspirants que resulten seleccionats conformement disposa la base 9.1 hauran de realitzar un període de pràctiques tutelades que formarà part del procés selectiu i que tindra per objecte comprovar-ne l'aptitud per a la docència.
  
  
La qualificació d'aquesta fase serà d'«apte» o «no apte».
  
2.1.4 Prova del coneixement del castellà per als aspirants que no posseïsquen la nacionalitat espanyola. Amb caràcter previ a la realització de les proves de la fase d'oposició, els aspirants que no posseïsquen la nacionalitat espanyola hauran d'acreditar el coneixement del castellà mitjançant la realització d'una prova en la qual es comprovarà que posseeixen un nivell adequat de comprensió i expressió, oral i escrita, en aquesta llengua.
  
El contingut de la prova acreditativa del coneixement del castellà s'ajustarà al que disposa l'annex III del Reial Decret 826/1988, de 20 de juliol, pel qual s'estableixen diplomes acreditatius del coneixement de l'espanyol com a llengua estrangera.
  
Aquesta prova es realitzarà al lloc que determine la Direcció General de Personal.
  
Per a la realització d'aquesta prova, el tribunal estarà constituït per professors d'espanyol per a estrangers de les escoles oficials d'Idiomes.
  
La prova es qualificarà d'«apte» o «no apte», i serà necessari obtenir la valoració d'«apte» per a passar a realitzar les proves de la fase d'oposició.
  
Quedaran exempts de realitzar aquesta prova els aspirants que estiguen en possessió del Diploma Superior d'Espanyol com a Llengua Estrangera, establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o que estiguen en possessió del certificat d'aptitud en espanyol per a estrangers expedit per les escoles oficials d'Idiomes. El certificat corresponent serà aportat per l'aspirant en la documentació que acompanye a la sol·licitud per a prendre part en el concurs oposició.
  
2.1.5 Conformement determina el Reial Decret 182/1993, de 5 de febrer (BOE de 23 de febrer), els aspirants que tinguen la condició de funcionaris d'organismes internacionals i que posseïsquen la nacionalitat espanyola quedaran exempts de la realització d'aquelles proves que la Comissió Permanent d'Homologació, que es crea en el mencionat reial decret, considere que tenen per objecte acreditar coneixements ja exigits per a l'exercici dels seus llocs d'origen en l'organisme internacional corresponent.
  
Amb aquesta finalitat, la certificació d'homologació prevista en l'article 7 del Reial Decret 182/1993, de 5 de febrer, haurà de presentar-se amb anterioritat a la realització de les proves corresponents, juntament amb la sol·licitud per la qual l'aspirant demana prendre part en el procés selectiu o, amb caràcter excepcional, al tribunal a què corresponga jutjar els mèrits i la capacitat de l'aspirant.
  
En els exercicis dels quals s'eximeix els aspirants s'atorgarà la qualificació mínima exigida en la convocatòria per a la seua superació.
  
Els interessats podran renunciar a aquesta qualificació i participar en les proves de les quals han sigut eximits en igualtat de condicions que la resta dels aspirants al torn lliure. Aquesta renúncia haurà de ser formulada amb anterioritat a l'inici de les proves de selecció.
  
  
3. Requisits dels aspirants
  
3.1 Per a ser admés a la realització del concurs oposició, els aspirants hauran de reunir els requisits següents:
  
3.1.1 Requisits generals
  
a) Ser espanyol, tenir la nacionalitat d'un estat membre de la Comunitat Europea, o ser nacional d'un estat, que en virtut d'un tractat internacional realitzat per aquest i ratificat per Espanya, siga d'aplicació la lliure circulació de treballadors en els termes en què s'haja definit en el tractat constitutiu de la Comunitat Europea.
  
  
b) Tenir complits els divuit anys i no excedir de l'edat establida per a la jubilació.
  
c) Estar en possessió o en condicions que els siga expedit algun dels títols següents:
  
- Mestre.
  
- Diplomat en Professorat d'Educació General Bàsica.
  
- Mestre d'Ensenyament Primari.
  
En el cas de titulacions obtingudes a l'estranger, haurà d'estar en possessió de la credencial que justifique la seua homologació o de la credencial de reconeixement per a l'exercici de la professió de mestre en aplicació de la directiva 89/48/CEE.
  
d) No patir cap malaltia ni estar afectat per cap limitació física o psíquica que siga incompatible amb l'exercici de la docència.
  
e) No haver estat separat per expedient disciplinari del servei de qualsevol de les administracions públiques, ni trobar-se inhabilitat per a l'exercici de les funcions públiques.
  
Els aspirants a què fa referència aquest apartat, la nacionalitat dels quals no siga l'espanyola, hauran d'acreditar, igualment, que no es troben sotmesos a cap sanció disciplinària o condemna penal que els impedisca l'accés a la funció pública en el seu estat d'origen.
  
f) No ser funcionari de carrera del cos de mestres.
  
3.1.2 Requisits específics per a participar per la reserva de minusvalideses. Hi podran participar per aquesta reserva els aspirants que, a més de reunir els requisits generals, tinguen reconeguda pels òrgans competents de la Generalitat Valenciana, de l'Estat espanyol o de la resta de les comunitats autònomes una disminució física de grau igual o superior al 33%.
  
L'opció per aquesta reserva haurà de formular-se en la sol·licitud de participació amb la declaració expressa de reunir-hi la condició exigida, que s'acreditarà, en el cas d'obtenir plaça, mitjançant certificació dels òrgans competents.
  
No obstant això, si en la realització de les proves hi haguera algun dubte per part del tribunal pel que fa a la capacitat de qualsevol aspirant per al desenvolupament de les activitats realitzades habitualment pels funcionaris del cos de mestres, podrà recaptar el corresponent dictamen dels òrgans competents conformement al que preveu la base 10.1 c). En aquest supòsit, i fins que s'emeta el dictamen, l'aspirant podrà seguir participant condicionalment en el procés selectiu, quedant en suspens la resolució definitiva sobre l'admissió o l'exclusió d'aquest fins la recepció del dictamen en qüestió.
  
El procés selectiu es realitzarà en condicions d'igualtat amb els aspirants d'ingrés lliure, sense el perjudici de les adaptacions previstes en la base 6.14 d'aquesta convocatòria.
  
Els aspirants que hi concórreguen per aquesta reserva no podran concursar a la mateixa especialitat pel sistema d'ingrés lliure.
  
3.2 Tots els requisits enumerats anteriorment hauran de posseir-se el dia d'acabament del termini de presentació de sol·licituds i mantenir-se fins el moment de la presa de possessió com a funcionari de carrera.
  
  
4. Sol·licituds
  
4.1 Forma. Els qui desitgen prendre part en aquest concurs oposició hauran de fer-ho constar en la instància, conformement al model oficial, que els serà facilitada gratuïtament en les direccions territorials de Cultura i Educació de la Generalitat Valenciana.
  
No s'hi podrà presentar més d'una instància, llevat que s'opte a més d'una especialitat. En aquest cas, hauran de presentar-se tantes instàncies i documentació justificativa de mèrits, com el nombre d'especialitats a què s'opte.
  
En emplenar aquesta sol·licitud, els aspirants tindran en compte, a més de les instruccions que hi ha al dors de la mateixa, les següents:
  
a) Els aspirants hauran de fer constar en el requadre corresponent l'especialitat elegida per a la realització de les proves, i també la província on preferentment volen realitzar la prova.
  
b) Els aspirants amb minusvalideses hauran d'indicar-ho en el requadre 3.6 de la sol·licitud. Així mateix, hauran de sol·licitar, expressant-ho en el requadre 4, les possibles adaptacions de temps i mitjans per a la realització dels exercicis en què aquesta adaptació siga necessària.
  
c) Els aspirants que per reunir les condicions establides desitgen acollir-se a la reserva de minusvalideses hauran de consignar necessàriament en el requadre número 4 de la sol·licitud el percentatge de minusvalidesa que pateixen i consignar expressament la lletra «M» en el requadre 2.2 d) de l'apartat 2 de la instància de participació, i també efectuar la declaració expressa prevista en la instància de reunir els requisits exigits per a participar en l'esmentada reserva.
  
d) Aquells aspirants que, per al cas de no superar el concurs oposició, desitgen ser inclosos en les llistes d'aspirants al desenvolupament de vacants o substitucions en règim d'interinitat, hauran de consignar en el requadre número 5 de la instància l'expressió «aspirant a interinitats».
  
4.2 Documentació. A la instància de sol·licitud s'afegirà la documentació següent:
  
a) Dues fotocòpies del document nacional d'identitat o document similar del país d'origen.
  
b) Tota la documentació justificativa per a la valoració dels mèrits a què fa referència el barem de l'annex I de aquesta ordre, i s'entendrà que solament es prendran en consideració aquells mèrits degudament justificats per mitjà de la documentació que es determina en aquesta convocatòria durant el termini de presentació d'instàncies.
  
c) Annex II degudament emplenat per aquells participants que no posseïsquen la nacionalitat espanyola.
  
En aquest cas, aquells aspirants que estiguen exempts de la prova del coneixement del castellà, hauran de presentar, juntament amb l'annex II esmentat, la fotocòpia compulsada del Diploma Superior d'Espanyol com a Llengua Estrangera establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del certificat d'aptitud en espanyol per a estrangers, expedit per les escoles oficials d'Idiomes o certificació acadèmica que acredite haver realitzat tots els estudis per a l'obtenció dels esmentats diplomes.
  
4.3 Les sol·licituds s'adreçaran al director general de Personal, de la Conselleria de Cultura, Educació i Ciència, i es presentaran en les direccions territorials de Cultura i Educació d'Alacant, Castelló o València, o als llocs i en la manera que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, es farà en sobre obert perquè la instància siga datada i segellada pel funcionari de Correus abans de ser certificada. si no es fa d'aquesta manera es considerarà presentada en la data d'entrada en qualsevol dels llocs establits en el paragraf anterior.
  
  
Les sol·licituds subscrites pels participants a l'estranger podran cursar-se en el termini assenyalat en l'apartat 4.4 de aquesta base, per mitjà de les representacions diplomàtiques o consulars espanyoles corresponents, que les trametran seguidament a l'organisme competent. La persona interessada adjuntarà a la sol·licitud de participació el comprovant bancari d'haver satisfet el pagament dels drets d'examen.
  
4.4 El termini de presentació de sol·licituds serà de vint dies naturals comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
4.5 Els drets d'examen seran de 2.830 PTA., inclòs la formació de l'expedient, i s'ingressaran en el compte corrent restringit denominat: «Generalitat Valenciana. Conselleria d'Economia i Hisenda. Compte restringit de col·laboració en el recapte de tributs, preus públics i sancions», de les entitats de crèdit col·laboradores que determina l'annex I de l'Ordre de 26 de febrer de 1993, de la Conselleria d'Economia i Hisenda (DOGV de 17 de març). Les despeses de transferència aniran a càrrec de la persona interessada. En la sol·licitud haurà de constar el segell de l'entitat bancària, acreditatiu del pagament dels drets, i la manca o el pagament fora del termini en determinarà l'exclusió de la persona aspirant. En cap cas la presentació i el pagament en l'entitat bancària suposarà l'eliminació del tràmit de presentació, en termini i forma, de la sol·licitud davant l'òrgan expressat en l'apartat 4.3 d'aquesta base.
  
4.6 Errades en la sol·licitud. Les errades materials, de fet o aritmètiques, que se'n puguen advertir podran esmenar-se en qualsevol moment, d'ofici o a petició de la persona interessada, d'acord amb el que determina l'article 105.2 de la Llei 30/1992, de 26 de novembre.
  
  
  
5. Admissió d'aspirants
  
5.1 Acabat el termini de presentació d'instàncies, la Direcció General de Personal dictarà una resolució en què declararà aprovada la llista provisional d'admesos i exclosos, que s'haurà de publicar en el DOGV. En les llistes hauran de constar els cognoms i nom, el número del DNI, el procediment selectiu pel qual participa i la província preferent d'examen, i també, si es produeix, la causa d'exclusió.
  
5.2 Els aspirants exclosos disposaran d'un termini de deu dies, comptats a partir de l'endemà de la publicació de la resolució, perquè esmenen el defecte que n'haja motivat l'exclusió. Així mateix, aquells aspirants que hagen detectat errades en la consignació de les seues dades personals podran manifestar-ho en el mateix termini. Les reclamacions s'adreçaran a la Direcció General de Personal, d'acord amb el que disposa l'article 71 de la Llei 30/1992, de 26 de novembre, i es presentaran per qualsevol de les maneres previstes en l'apartat 4.3 de aquesta convocatòria.
  
5.3 Les reclamacions presentades seran acceptades o denegades per resolució expressa del director general de Personal, mitjançant la qual es declararà aprovada la llista definitiva d'admesos i exclosos, que es publicarà en el DOGV.
  
5.4 Contra aquesta resolució, que posa fi a la via administrativa (d'acord amb el que preceptua l'article 109, en relació amb la disposició addicional novena de la Llei 30/1992, de 26 de novembre), podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, i prèviament requerirà una comunicació a l'òrgan que va dictar l'acte impugnat, d'acord amb el que disposa l'article 110.3 de l'esmentada Llei 30/1992, de 26 de novembre.
  
  
  
5.5 El fet de figurar en la relació d'admesos no prejutja que es reconega als interessats la possessió dels requisits exigits en el concurs oposició que es convoca mitjançant aquesta ordre. En el cas que siguen seleccionats, si de l'examen de la documentació que s'haja de presentar, d'acord amb la base 10 d'aquesta convocatòria, es desprenguera que hi manquen alguns dels requisits, tots els drets que puguen derivar-se de la participació dels interessats en aquest procediment decauran.
  
5.6 Els drets d'examen seran reintegrats, prèvia sol·licitud dels interessats, als aspirants que hagen sigut exclosos definitivament de la realització del concurs oposició.
  
  
6. Òrgans de selecció
  
6.1 La selecció dels participants serà realitzada pels tribunals i per les comissions de selecció, que seran nomenats a l'efecte per la Direcció General de Personal. Aquest nomenament es publicarà en el DOGV.
  
6.2 Composició dels tribunals. D'acord amb el que disposen els articles 7.3 i 7.4 del Reial Decret 850/1993, de 4 de juny, els tribunals estaran compostos per funcionaris de carrera en actiu dels cossos docents o del cos d'inspectors al servei de l'administració educativa en nombre imparell, no inferior a cinc. Per al present concurs oposició es fixa la composició de tots els tribunals en cinc membres.
  
La totalitat dels membres dels tribunals pertanyeran a cossos d'igual o superior grup de classificació que el que correspon al cos de mestres.
  
En la designació dels tribunals que hagen de jutjar cadascuna de les àrees es vetlarà pel principi d'especialitat, en què la majoria dels seus membres hauran de ser titulars de l'especialitat objecte del procés selectiu.
  
Els tribunals estaran integrats per:
  
- Un president, designat directament per la Direcció General de Personal.
  
- Quatres vocals, designats per sorteig públic entre funcionaris de carrera en actiu del cos de mestres, habilitats en l'especialitat assignada al tribunal, adscrits en l'àmbit de la direcció territorial de Cultura i Educació on actuarà el tribunal. En el cas que no siga possible la realització del sorteig entre els funcionaris amb destinació en un determinat àmbit territorial, aquest es realitzarà entre tots els qui, reunint les condicions esmentades, tinguen la seua destinació en l'àmbit territorial de la Comunitat Valenciana. Excepcionalment, quan no hi haja funcionaris en servei actiu en nombre suficient o quan les característiques de l'especialitat així ho aconsellen, el director general de Personal podrà designar directament aquests vocals entre funcionaris dels cossos docents, de conformitat amb el que estableix aquesta base.
  
S'hi podran nomenar-se tants tribunals com calguen.
  
  
Actuarà com a secretari el vocal amb menys antiguitat en el cos, llevat que el tribunal acorde determinar-lo d'una altra manera.
  
Per a cada tribunal es designarà, pel mateix procediment, un tribunal suplent, llevat dels casos en què no siga possible comptar amb vocals suficients que reunisquen els requisits exigits en aquesta base.
  
6.3 Composició de les comissions de selecció. Quan en funció del nombre d'aspirants i places convocades siga necessari nomenar més d'un tribunal per a alguna de les especialitats, es constituirà una comissió de selecció per cadascuna d'aquestes especialitats.
  
  
Aquestes comissions estaran formades per un nombre imparell de membres, no inferior a cinc, que hauran de reunir els requisits enumerats en l'apartat 6.2 d'aquesta base per als components dels tribunals. Les comissions seran designades per la Direcció General de Personal i publicada la seua composició en el Diari Oficial de la Generalitat Valenciana, que inclourà la designació del seu president.
  
En aquelles especialitats en què es nomene tribunal únic, aquest actuarà, a més, com a comissió de selecció, sense que per això canvien de funcions en la comissió de selecció els membres del tribunal.
  
Per al nomenament de secretari en la comissió s'atendrà al que disposa l'apartat 6.2 d'aquesta base per al nomenament de secretari de tribunal.
  
6.4 De conformitat amb l'article 11.1 del Reial Decret 850/1993, de 4 de juny, la participació en els òrgans de selecció té caràcter obligatori.
  
6.5 Abstenció. Els membres dels òrgans de selecció hauran d'abstenir-se d'intervenir, i així ho comunicaran a la Direcció General de Personal, quan hi concórreguen circumstàncies de les previstes en l'article 28 de la Llei 30/1992, de 26 de novembre, o si hagueren realitzat tasques de preparació d'aspirants a proves selectives d'accés al cos de mestres en els cinc anys anteriors a la publicació d'aquesta convocatòria.
  
  
Els presidents sol·licitaran dels membres dels òrgans de selecció la declaració expressa de no trobar-se sotmesos en les circumstàncies a què fa referència el paràgraf anterior.
  
6.6 Recusació. Així mateix, els aspirants podran recusar els membres del tribunal o de la comissió de selecció, si concorren en ells les circumstàncies a què fa referència el número anterior d'aquesta mateixa base.
  
6.7 El termini per a sol·licitar la renúncia o manifestar l'abstenció serà de deu dies naturals comptats a partir de la publicació del nomenament dels òrgans de selecció en el Diari Oficial de la Generalitat Valenciana.
  
6.8 Amb anterioritat a la iniciació del concurs oposició a què fa referència aquesta convocatòria, la Direcció General de Personal publicarà en el Diari Oficial de la Generalitat Valenciana resolució per la qual es nomena els nous membres dels òrgans de selecció que hagen de substituir els membres que hagen perdut la seua condició per alguna de les causes previstes en els apartats 6.5 i 6.6 d'aquesta base.
  
6.9 Prèvia convocatòria dels presidents, es constituiran els tribunals i les comissions de selecció, amb assistència del president i del secretari o, si escau, dels suplents i, almenys, la de la meitat dels seus membres.
  
Llevat que hi concórreguen circumstàncies excepcionals, l'apreciació de les quals correspondrà a la Direcció General de Personal, una vegada constituïts els òrgans de selecció, per a actuar vàlidament es requerirà la presència del president i del secretari o, si escau, del suplent i, almenys, la de la meitat dels seus membres.
  
  
La suplència dels presidents dels tribunals l'autoritzarà la Direcció General de Personal; la dels vocals, el president que hi haja d'actuar, i es tindrà en compte que haurà de recaure en el vocal suplent respectiu o, si hi manca, en els suplents que els seguisquen segons l'ordre en el qual figuren en la disposició que els hi haja nomenat.
  
No obstant això, si en el moment de l'inici de les proves algun tribunal no s'ha pogut constituir, després d'haver exhaurit tots els procediments previstos a aquest efecte, la Direcció General de Personal adoptarà les mesures procedents per a garantir el dret dels aspirants a la participació en el procediment selectiu.
  
  
6.10 Funcions dels òrgans de selecció
  
6.10.1 Funcions de les comissions de selecció. Correspondrà a aquestes comissions:
  
- La coordinació dels tribunals.
  
- La determinació dels criteris d'actuació dels tribunals i l'homogeneïtzació de la mateixa.
  
- L'agregació de les puntuacions corresponents a les diferents fases del concurs oposició, l'ordenació dels aspirants i la declaració dels aspirants que l'hagen superat.
  
- L'elaboració i la publicació de les llistes dels aspirants seleccionats, i també la remissió d'aquestes a l'òrgan convocant.
  
- L'elaboració dels exercicis a què s'al·ludeix en la base 2 d'aquesta convocatòria.
  
Dins les diferents fases del concurs oposició, les comissions de selecció resoldran tots els dubtes que hi puguen sorgir en aplicació d'aquestes normes, i també com s'ha d'actuar en els casos no previstos.
  
6.10.2 Funcions dels tribunals. Correspon als tribunals:
  
  
- La qualificació de les distintes proves.
  
- El desenvolupament del procediment selectiu, d'acord amb el que disposa aquesta convocatòria.
  
6.11 Els tribunals o, si escau, les comissions de selecció podran proposar la incorporació als seus treballs d'assessors especialistes i ajudants tècnics. Seran funcions dels primers l'assessorament dels membres de l'òrgan de selecció en l'avaluació dels coneixements i dels mèrits objecte de la seua especialitat. Els ajudants col·laboraran amb aquests òrgans mitjançant la realització de les tasques tècniques de suport que aquests els hi assignen. Els uns i els altres es limitaran, en la seua activitat, a l'exercici de les seues corresponents competències. La seua designació correspon a la Direcció General de Personal.
  
6.12 Funcions encomanades a altres òrgans de l'administració. L'assignació de la puntuació que corresponga als aspirants pels mèrits acadèmics que hi acrediten, segons el barem que recull l'annex I de aquesta convocatòria, serà realitzada pels òrgans de l'administració a què al·ludeix la base 8.6 de la convocatòria.
  
  
6.13 El procediment d'actuació dels òrgans de selecció s'ajustarà en tot moment al que disposa la Llei 30/1992, de 26 de novembre.
  
  
6.14 Els òrgans de selecció adoptaran les mesures que calguen en aquells casos en què resulten necessari, de manera que els aspirants amb minusvalideses gaudisquen de paregudes oportunitats per a la realització dels exercicis que la resta dels participants. En aquest sentit, s'establiran per a les persones amb minusvalideses que ho sol·liciten, en la forma prevista en la base 4.1 d'aquesta convocatòria, les adaptacions possibles de temps i mitjans per a la seua realització.
  
6.15 En cap cas les comissions de selecció o els tribunals, quan per ser tribunals únics actuen com a comissió de selecció, podran declarar que han superat el concurs oposició un nombre superior d'aspirants al de les places convocades. Qualsevol proposta d'aprovats que contravinga el que s'ha establit més amunt serà nul·la de ple dret.
  
6.16 Als efectes de comunicacions i d'altres incidències, les comissions de selecció tindran la seu en la Conselleria de Cultura, Educació i Ciència, Direcció General de Personal, Av. de Campanar, número 32, 46535 València, i els tribunals, en les direccions territorials de Cultura i Educació en què actuen.
  
6.17 Els òrgans de selecció que actuen en aquestes proves selectives tindran dret a la indemnització per raó del servei prevista en el Decret 24/1997, d'11 de febrer (Diari Oficial de la Generalitat Valenciana de 17 de febrer).
  
  
7. Inici i desenvolupament del concurs oposició
  
7.1 Inici. Aquest concurs oposició s'iniciarà a partir del dia 25 de juny de 1997. La data exacta en què els aspirants seran convocats davant el tribunal per a l'inici de les proves selectives, i també l'hora i el lloc on hagen de realitzar les proves, es determinarà en la resolució per la qual es declare aprovada la llista definitiva d'admesos i exclosos.
  
Els aspirants hauran de presentar-s'hi amb el document nacional d'identitat o document similar del país d'origen, passaport o permís de conducció en què aparega la fotografia del titular.
  
Els aspirants seran convocats per a les seues actuacions davant els tribunals en una única citació, és a dir, els aspirants convocats per a cada dia hauran d'estar presents a l'hora fixada pel tribunal com a hora d'inici de les actuacions, i seran exclosos del concurs oposició els qui no hi compareguen, llevat dels casos de força major degudament justificats i considerats pel tribunal. A aquest efecte, els convocats per a un exercici col·lectiu hauran de fer la seua presentació davant el tribunal en l'hora i la data fixades en les citacions. En el cas de proves individuals, els aspirants convocats per a cada dia hauran d'estar presents a l'hora fixada pel tribunal com a hora d'inici de les actuacions.
  
Una vegada iniciades les actuacions davant el tribunal no serà obligatòria la publicació de les successives citacions dels aspirants en el Diari Oficial de la Generalitat Valenciana. Aquests anuncis hauran de fer-se públics pels tribunals als locals on s'estiga realitzant les proves amb quaranta-vuit hores, almenys, d'antel·lació a l'inici de les actuacions.
  
7.2 Desenvolupament. L'ordre d'actuació dels aspirants s'iniciarà alfabèticament per aquells el primer cognom dels quals comence per la lletra «S», d'acord amb el que estableix la Resolució de 14 d'abril de 1997, de la Direcció General de la Funció Pública.
  
Aquells tribunals que no compten amb aspirants el primer cognom del quals comence per la lletra «S», iniciaran l'ordre d'actuació per la lletra o lletres següents en ordre alfabètic.
  
En qualsevol moment, els tribunals podran requerir als opositors perquè acrediten la seua personalitat.
  
Així mateix, si els tribunals tingueren coneixement que algun dels aspirants no posseeix la totalitat dels requisits exigits per aquesta convocatòria, prèvia audiència a la persona interessada, hauran de proposar la seua exclusió, al director general de Personal, comunicant-li les inexactituds o les falsedats formulades per la persona aspirant en la sol·licitud d'admissió al concurs oposició, als efectes corresponents.
  
Contra la resolució d'exclusió de l'aspirant, que posa fi a la via administrativa (d'acord amb el que preceptua l'article 109, en relació amb la disposició addicional novena de la Llei 30/1992, de 26 de novembre), podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua notificació, i prèviament requerirà una comunicació a l'òrgan que va dictar l'acte impugnat, d'acord amb el que disposa l'article 110.3 de l'esmentada Llei 30/1992, de 26 de novembre.
  
  
  
  
8. Qualificació
  
8.1 Valoració de la prova escrita de la fase d'oposició. Els tribunals valoraran aquesta prova del procés selectiu de zero a deu punts, distribuïts de la manera següent: fins el 35% del total per a cadascun dels temes i fins el 30% per a les preguntes, exceptuant en les especialitats d'Educació Física i de Música, en les quals la puntuació que corresponga serà d'un 50% per a cadascun dels temes.
  
La puntuació de cada aspirant en aquesta prova serà la mitjana aritmètica de les qualificacions de tots el membres presents en el tribunal. Si entre les puntuacions atorgades pels membres del tribunal existira una diferència de tres o més enters seran automàticament excloses les qualificacions màxima i mínima, i es traurà la puntuació mitjana entre les qualificacions restants.
  
Per a la superació d'aquesta prova, els opositors hauran d'haver obtingut una puntuació igual o superior a cinc punts.
  
Acabada la prova, els tribunals faran pública als taulers d'anuncis dels locals on hagen actuat la puntuació obtinguda pels participants que hagen superat aquesta prova, i que poden accedir a la prova següent.
  
8.2 Valoració de la prova pràctica per a les especialitats d'Educació Física i de Música. Els tribunals qualificaran aquesta prova de zero a deu punts. Per a superar-la, serà necessari haver obtingut una puntuació igual o superior a cinc punts.
  
La puntuació de cada aspirant s'obtindrà de la manera que estableix el segon paràgraf de l'apartat 8.1 de aquesta base.
  
Acabada la prova, els tribunals faran pública als taulers d'anuncis dels locals on actuen la puntuació obtinguda pels participants que hagen superat aquesta prova i que poden accedir a la prova següent.
  
8.3 Valoració de la prova oral de la fase d'oposició. Els tribunals valoraran aquesta prova de zero a deu punts, diferenciant-ne cadascuna de les parts. Cadascuna de les parts de què consta l'exposició oral serà qualificada de zero a cinc punts. Per a superar la prova, els aspirants hauran d'obtenir una puntuació igual o superior a cinc punts, afegides les puntuacions de les dues parts de què consta l'exposició oral del tema.
  
La puntuació de cada aspirant s'obtindrà de la mateixa manera que en les dues proves anteriors.
  
La publicació de les qualificacions corresponents a aquesta última prova es referirà exclusivament a aquells candidats que hagen sigut seleccionats d'acord amb el que preveu l'article 32 del Reial Decret 850/1993, de 4 de juny.
  
8.4 La qualificació corresponent a la fase d'oposició serà la mitjana aritmètica de les puntuacions obtingudes en les proves integrants d'aquesta fase, quan totes aquestes hagen sigut superades.
  
8.5 En acabar la realització de la fase d'oposició, els tribunals trametran a les comissions de selecció la relació dels aspirants que han superat aquesta fase, ordenats de major a menor puntuació, amb l'aproximació fins deumil·lèsimes, amb la indicació del seu document d'identitat o document anàleg per als estrangers. Els tribunals confeccionaran llistes diferenciades d'aspirants segons que el sistema pel qual hi hagen participat siga el d'ingrés lliure o el de reserva per a minusvàlids.
  
  
8.6 Valoració de la fase de concurs. L'assignació de la puntuació que corresponga als aspirants en aquesta fase, segons el barem que es recull en l'annex I de aquesta convocatòria, es durà a terme per les direccions territorials de Cultura i Educació respectives, per a la qual cosa el director territorial corresponent podrà nomenar una comissió administrativa composta per funcionaris docents del seu àmbit territorial, o d'administració general, els quals realitzaran aquesta valoració en nom dels òrgans de selecció, aportant-hi els resultats que n'obtinguen.
  
La puntuació obtinguda per aquesta valoració de mèrits es farà pública als taulers d'anuncis de les direccions territorials de Cultura i Educació, i els interessats podran presentar en contra, en el termini de deu dies a partir de la seua exposició, un escrit de reclamació adreçat al director territorial de Cultura i Educació respectiu, al qual correspondrà l'estudi i la resolució de l'escrit. Contra aquesta resolució podrà interposar-se un recurs ordinari davant el director general de Personal, d'acord amb el que estableix l'article 114 de la Llei 30/1992, de 26 de novembre.
  
  
  
8.7 De conformitat amb el que estableix la base 6 de aquesta convocatòria, correspon a les comissions de selecció afegir les puntuacions assolides pels aspirants en les diferents fases del procés selectiu, l'ordenació d'aquests d'acord amb les puntuacions totals assolides i la declaració dels aspirants que hagen superat aquest procediment.
  
Les comissions de selecció, una vegada rebudes les puntuacions atorgades pels tribunals, afegiran als candidats que hagen superat la fase d'oposició les puntuacions de la fase de concurs. A aquest efecte, haurà de tenir-se en compte que d'acord amb el que estableix l'article 31.2 del Reial Decret 850/1993, de 4 de juny, la ponderació de les puntuacions de les fases d'oposició i concurs per a formar la puntuació global serà de dos terços per a la fase d'oposició i d'un terç per a la fase de concurs.
  
  
9. Superació del concurs oposició
  
9.1 Resultaran seleccionats per a passar a la fase de pràctiques aquells aspirants que, una vegada ordenats segons la puntuació global de les fases d'oposició i concurs, tinguen un número d'ordre igual o menor que el nombre de places convocades en la corresponent especialitat per la qual hi hagen participat.
  
9.2 Les comissions de selecció, una vegada determinats els aspirants que han superat el concurs oposició, confeccionaran una llista única, en què figuraran, separadament, els aspirants que l'hagen superat per la reserva de minusvàlids. Dins de cadascun d'aquest grups, els aspirants s'ordenaran segons la puntuació global obtinguda.
  
9.3 En el cas que en confeccionar aquesta llista es produïren empats, aquests es resoldran atenint successivament els criteris següents:
  
1. Major puntuació en la fase d'oposició.
  
2. Major puntuació en cadascun dels exercicis de l'oposició, per l'ordre en què aquests s'hagen realitzat.
  
3. Major puntuació en els apartats del barem de mèrits, per l'ordre en què aquests apareixen en la convocatòria.
  
4. Major puntuació en els subapartats del barem, per l'ordre en què aquests apareixen en la convocatòria.
  
En el supòsit que en l'aplicació dels criteris anteriors subsistiren empats, aquests es resoldran mitjançant sorteig públic realitzat per la comissió de selecció.
  
9.4 Aquestes llistes es faran públiques en els taulers d'anuncis de les direccions territorials de Cultura i Educació i en la Conselleria de Cultura, Educació i Ciència. Un exemplar d'aquestes s'adreçaran a l'òrgan convocant, amb la resta de la documentació corresponent al desenvolupament del procediment selectiu.
  
  
9.5 Contra l'acte de les comissions de selecció pel qual s'aprova la llista d'aspirants seleccionats, podrà interposar-se recurs ordinari davant el director general de Personal en el termini d'un mes a comptar des de l'endemà de la data de publicació de les llistes en el tauler d'anuncis corresponent, de conformitat amb el que disposen els articles 59.5 b) i 114 de la Llei 30/1992, de 26 de novembre.
  
9.6 Les places que hagueren quedat vacants per la reserva de minusvàlids seran acumulades per les comissions de selecció a les d'ingrés pel torn lliure.
  
9.7 En cap cas podrà declarar-se que han superat el concurs oposició un major nombre d'aspirants que el nombre de places convocades.
  
9.8 Els aspirants que concórreguen i superen el concurs oposició per a l'ingrés en el cos de mestres en convocatòries corresponents a diferents administracions educatives hauran d'optar per una d'aquestes, en el termini de deu dies comptats a partir de la publicació de les llistes d'aprovats, mitjançant instància adreçada a la Direcció General de Personal, i renunciaran a tots els drets que els poguera correspondre per la seua participació en les restants. Si no es realitza aquesta opció, l'acceptació del primer nomenament s'entendrà com a renúncia tàcita als restants.
  
9.9 Els aspirants que superen el procés selectiu per més d'una especialitat, realitzaran la fase de pràctiques en aquella especialitat per la qual opten i, en el cas que siguen declarats aptes en la fase de pràctiques esmentada, ingressaran en el cos de mestres per totes les especialitats superades en el procediment selectiu.
  
9.10 Els qui superen les proves selectives acreditaran el seu coneixement oral i escrit del valencià amb la presentació dels certificats, diplomes o títols que hagen sigut homologats per la Generalitat Valenciana, d'acord amb el que disposa l'article 9.4 del Decret Legislatiu de 24 d'octubre de 1995, del Consell de la Generalitat Valenciana, o, si cal, mitjançant la realització d'un exercici específic que oportunament es convocarà. Els qui no complisquen el requisit anterior estaran obligats a la realització dels oportuns cursos de perfeccionament que s'organitzen a l'efecte.
  
  
9.11 La declaració de pròrroga en la fase de pràctiques o la renúncia als drets derivats del concurs oposició no suposarà cap modificació en les places assignades a la resta d'aspirants.
  
  
10. Presentació de documents
  
10.1 En el termini de vint dies naturals, a comptar des de l'endemà de la publicació de les llistes d'aspirants que han superat el concurs oposició, aquests hauran de presentar en la direcció territorial de Cultura i Educació de la província on hagen actuat, per qualsevol dels mitjans assenyalats en l'article 38.4 de la Llei 30/1992, de 26 de novembre, la documentació següent:
  
  
  
a) Fotocòpia compulsada del títol al·legat per a participar o certificació acadèmica que acredite haver realitzat tots els estudis per a l'obtenció del títol. En el cas que la data del títol o de la certificació acadèmica siga posterior al dia que expirà el termini de sol·licituds fixat en la convocatòria, s'haurà de fer constar la data d'acabament dels estudis.
  
b) Declaració jurada o promesa de no haver sigut separat, mitjançant expedient disciplinari, del servei de cap administració pública, ni trobar-se inhabilitat per a l'exercici de funcions públiques, segons el model que figura com a annex III d'aquesta convocatòria.
  
c) Els aspirants que hagen fet valer la seua condició de persones amb minusvalideses hauran de presentar certificació dels òrgans competents de la Generalitat Valenciana, de l'Estat o de la resta de les comunitats autònomes, en què s'acredite aquesta condició i, a més, hauran de presentar certificat dels esmentats òrgans acreditatiu de la compatibilitat amb l'exercici de la funció docent.
  
d) Fotocòpia del número d'identificació fiscal.
  
10.2 Els qui tingueren la condició de funcionaris públics de carrera estaran exempts de justificar documentalment les condicions i requisits ja demostrats per a obtenir el seu anterior nomenament, i hauran de presentar, en aquest cas, una certificació o full de serveis de la direcció territorial de Cultura i Educació corresponent, de la Subsecretaria per a la Modernització de les Administracions Públiques de la Conselleria d'Economia, Hisenda i Administració Pública o del ministeri o organisme de què depenguen, per a acreditar aquesta condició, en què es consigne de manera expressa les dades següents:
  
a) Indicació del cos a què pertany, número de registre personal i si es troben en servei actiu.
  
b) Lloc i data de naixement.
  
c) Títol acadèmic que posseeix i data d'expedició.
  
Si en la certificació no pot fer-se constar algun dels requisits exigits per a l'ingrés en el cos de mestres per no obrar en els expedients personals dels interessats, aquests hauran de trametre separadament la documentació que els hi acredite.
  
10.3 Els aspirants que hagen superat els processos selectius i ja estiguen prestant serveis remunerats en l'administració com a funcionaris de carrera, interins o personal laboral, sense el perjudici de la situació administrativa o laboral que d'acord amb la normativa vigent els corresponga, hauran de formular opció per la percepció de remuneracions, durant la seua condició de funcionaris en pràctiques, de conformitat amb el que preveu el Reial Decret 456/1986, de 10 de febrer (BOE de 6 de març).
  
  
10.4 Els qui dins el termini fixat no presentaren la documentació, llevat dels casos de força major, o de l'examen d'aquesta es deduïra que hi manquen algun dels requisits assenyalats en la base 3, no podran ser nomenats funcionaris de carrera i quedaran anul·lades les seues actuacions, sense el perjudici de la responsabilitat en què hagueren incorregut per falsedat en la sol·licitud inicial.
  
10.5 La Direcció General de Personal, al llarg del curs escolar, nomenarà funcionaris en pràctiques els aspirants seleccionats i els assignarà destinació per a efectuar les pràctiques, bé en vacants o bé en substitucions de caràcter temporal a centres dependents de la Conselleria de Cultura, Educació i Ciència.
  
En els cas de no incorporar-se a les esmentades destinacions en el termini de cinc dies des de la comunicació d'aquest, s'entendrà que renuncien a tots els drets que els poguera correspondre per la seua participació en el concurs oposició.
  
10.6 Les destinacions que se'ls adjudiquen per a la realització del període de pràctiques tindran caràcter provisional i, en funció de les necessitats del servei, es correspondran prioritàriament amb places de l'especialitat per la qual s'ha superat el concurs oposició.
  
  
  
11. Fase de pràctiques
  
11.1 Les pràctiques tindran per objecte comprovar l'aptitud per a la docència dels aspirants que han superat el concurs oposició i formaran part del procés selectiu.
  
11.2 La durada de la fase de pràctiques serà de sis mesos, i el seu desenvolupament serà regulat mitjançant resolució de la Direcció General de Personal.
  
Es crearan comissions qualificadores de la fase de pràctiques que programaran les activitats d'inserció en el centre i de formació que hauran de realitzar els candidats. La seua composició es determinarà en la resolució que regule la fase de pràctiques.
  
El candidat serà tutelat, en aquesta fase, per un professor designat per la comissió qualificadora corresponent.
  
Acabada la fase de pràctiques, les comissions qualificadores seran les encarregades, d'acord amb els criteris que establisca l'esmentada resolució, de l'avaluació final, amb la qualificació d'«apte» o «no apte».
  
11.3 Els aspirants que no superen la fase de pràctiques, per haver sigut declarats no aptes, podran incorporar-se amb els aspirants seleccionats del següent concurs oposició que es convoque i repetir, per una sola vegada, la realització de la fase de pràctiques.
  
  
En aquest últim cas, el número d'ordre que ocuparan serà l'immediatament següent al que corresponga a l'últim dels aspirants seleccionats de la seua especialitat de la promoció a què s'incorporen. Els qui no s'incorporen per a repetir la fase de pràctiques o aquells qui siguen declarats no aptes per segona vegada, perdran tot els drets al seu nomenament com a funcionaris de carrera, mitjançant resolució motivada de la Direcció General de Personal, d'acord amb el que disposa l'article 34 del Reial Decret 850/1993, de 4 de juny.
  
11.4 Des del moment del nomenament de funcionaris en pràctiques fins el nomenament com a funcionaris de carrera, el règim jurídic administratiu dels opositors serà el de funcionaris en pràctiques, sempre que estigueren exercint un lloc docent.
  
  
  
12. Nomenament de funcionaris de carrera
  
12.1 Conclosa la fase de pràctiques i comprovat que tots el aspirants declarats aptes en aquestes reuneixen els requisits generals i específics de participació establits en aquesta convocatòria, la Direcció General de Personal aprovarà l'expedient del procés selectiu, que es publicarà en el Diari Oficial de la Generalitat Valenciana, i el trametrà al Ministeri d'Educació i Ciència, que procedirà al nomenament com a funcionaris de carrera del cos de mestres dels aspirants seleccionats en el concurs oposició.
  
12.2 Destinació en propietat definitiva. D'acord amb el que preveu l'article 13. d) del Reial Decret 850/1993, de 4 de juny, els mestres ingressats en virtut d'aquesta convocatòria hauran d'obtenir la seua primera destinació definitiva en l'àmbit de gestió de la Conselleria de Cultura, Educació i Ciència, acudint amb caràcter forçós al concurs, conformement disposa l'article 2, en els apartats 2 i 3 del Reial Decret 1.774/1994, de 5 d'agost.
  
  
13. Desenvolupament de llocs en règim d'interinitat
  
Per a cadascuna de les especialitats objecte d'aquesta convocatòria, les llistes d'aspirants que hagen d'ocupar llocs en règim d'interinitat prevista en l'apartat 1.c) de la Resolució de 18 de juny de 1993, de la Direcció General de Personal, estaran formades pels participants en els procediments selectius per a l'ingrés en aquestes que, no havent resultat seleccionats, hagen formulat petició d'acord amb el que disposa el punt d) de la base 4, d'incorporar-se a aquestes llistes i hagueren obtingut, almenys, cinc punts en un dels exercicis de la fase d'oposició.
  
  
Aquestes llistes s'ordenaran per blocs d'acord amb el nombre d'exercicis superats i, dins d'aquests blocs, per la puntuació total.
  
  
En tot cas, els esmentats aspirants es comprometen a justificar que es troben en possessió dels requisits per a l'exercici del lloc pel qual s'han presentat al concurs oposició en el moment que hi siguen requerits per l'administració.
  
Els actuals integrants de les borses de treball constituïdes per la Conselleria de Cultura, Educació i Ciència inclosos en l'apartat 1.a) de la Resolució de 18 de juny de 1993, de la Direcció General de Personal, podran obtenir una especialitat en la seua borsa d'origen sempre que superen el primer exercici de la fase d'oposició, mantenint el lloc que ocupaven en les esmentades borses.
  
  
  
Segona. Convocatòria de procediments per a l'adquisició de noves especialitat
  
  
1. Normes generals
  
1.1 S'obri convocatòria perquè els funcionaris de carrera del cos de mestres, directament dependents de la Conselleria de Cultura, Educació i Ciència, puguen adquirir noves habilitacions per a l'exercici de les especialitats, d'acord amb el títol III del Reial Decret 850/1993, de 4 de juny, que s'indiquen tot seguit:
  
  
- Educació Infantil
  
- Idioma estranger: Anglés
  
- Educació Física
  
- Música
  
- Educació especial: Pedagogia Terapèutica
  
En aquest procediment, en tot allò que no es preveu en aquesta convocatòria, serà d'aplicació el que es disposa en la convocatòria del concurs oposició.
  
1.2 El nombre de sol·licituds per especialitat condicionarà el nombre de tribunals, i també els llocs d'actuació d'aquests.
  
  
2. Sistema d'habilitació
  
Conformement al que estableix l'article 40 del Reial Decret 850/1993, de 4 de juny, el sistema d'habilitació consistirà en la realització d'una prova, que constarà de l'exposició oral d'un tema de l'especialitat a la qual s'opta, elegit pel candidat entre quatre temes trets a l'atzar de tots els que componen la part A del temari publicat en l'Ordre de 9 de setembre de 1993 (BOE de 21 de setembre). L'exposició tindrà dues parts: la primera, versarà sobre els aspectes científics del tema; en la segona, l'opositor haurà de fer referència a la relació del tema amb el currículum oficial de la Conselleria de Cultura, Educació i Ciència i en desenvoluparà un aspecte didàctic aplicat a un determinat nivell, prèviament establit per ell. Acabada l'exposició, el tribunal podrà realitzar un debat amb el candidat sobre el contingut de la seua intervenció.
  
  
L'exposició i el debat referits en el paràgraf anterior tindran una durada màxima d'una hora i de trenta minuts, respectivament. L'aspirant disposarà, almenys, de dues hores per a la preparació, podent utilitzar el material que considere oportú.
  
  
Sense el perjudici del que disposen els paràgrafs anteriors, i per a les especialitats que s'hi indiquen, s'incorporarà a la prova els continguts d'índole pràctica següents:
  
a) Idioma estranger: Anglés. El debat es realitzarà, en tot o en part, en anglés.
  
b) Música. En el context del debat, el candidat haurà de llegir un fragment rítmic (de setze compassos) i interpretar un fragment musical (amb la veu o amb un instrument de la seua elecció). En l'un i l'altre cas, a partir d'una partitura donada pel tribunal al candidat quan aquest es tanque per preparar l'exercici.
  
c) Educació Física. Els continguts pràctics de la prova hauran de permetre comprovar la capacitat del candidat per a dissenyar exercicis, en relació amb algun dels aspectes següents: educació física de base, expressió i comunicació corporal, entrenament de qualitats físiques i activitats físiques organitzades.
  
El tribunal determinarà la manera en què es concreten els continguts pràctics des dels supòsits esmentats.
  
  
3. Requisits dels candidats
  
Per a ser admesos al procediment d'habilitació, els aspirants hauran de reunir els requisits següents:
  
Ser funcionari de carrera del cos de mestres, amb destinació en l'àmbit de gestió de la Conselleria de Cultura, Educació i Ciència.
  
  
En el cas de funcionaris en situació d'excedència voluntària, dels adscrits a llocs de funció inspectora i dels adscrits a places a l'exterior o anàlogues, el compliment d'aquest requisit s'entendrà referit a l'últim centre de destinació immediatament anterior.
  
  
Aquests requisits hauran de posseir-se el dia d'acabament del termini de presentació de sol·licituds.
  
  
4. Sol·licituds
  
4.1 Forma. Els qui desitgen prendre part en aquest procediment hauran de fer-ho constar en la instància, conformement al model oficial, que els serà facilitada gratuïtament en les direccions territorials de Cultura i Educació.
  
En emplenar aquesta sol·licitud faran constar en el requadre corresponent el codi de l'especialitat per la qual desitgen participar. No podrà presentar-se més d'una instància, llevat que s'opte a més d'una especialitat. En aquest cas, hauran de presentar una sol·licitud per cadascuna de les especialitats per les qual hi participa.
  
4.2 Les sol·licituds s'adreçaran al director general de Personal, de la Conselleria de Cultura, Educació i Ciència i es presentaran en les direccions territorials de Cultura i Educació d'Alacant, Castelló o València, o als llocs i en la manera que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
En el cas que s'optara per presentar la sol·licitud davant una oficina de Correus, es farà en sobre obert perquè la instància siga datada i segellada pel funcionari de Correus abans de ser certificada. Si no es fa d'aquesta manera es considerarà presentada en la data d'entrada en qualsevol dels llocs establits en el paràgraf anterior.
  
Les sol·licituds subscrites pels espanyols a l'estranger podran cursar-se en el termini assenyalat en l'apartat 3.3 de aquesta base, per mitjà de les representacions diplomàtiques o consulars espanyoles corresponents, que les trametran seguidament a l'organisme competent.
  
La persona interessada adjuntarà a la sol·licitud el comprovant bancari d'haver satisfet el pagament dels drets d'examen, i també dues fotocòpies del document nacional d'identitat.
  
4.3 El termini de presentació serà de vint dies naturals, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
4.4 Els drets d'examen seran de 2.830 PTA., inclòs la formació de l'expedient, i s'ingressaran en el compte corrent restringit denominat: «Generalitat Valenciana. Conselleria d'Economia i Hisenda. Compte restringit de col·laboració en el recapte de tributs, preus públics i sancions», de les entitats de crèdit col·laboradores que determina l'annex I de l'Ordre de 26 de febrer de 1993, de la Conselleria d'Economia i Hisenda (Diari Oficial de la Generalitat Valenciana de 17 de març). Les despeses de transferència aniran a càrrec de la persona interessada. En la sol·licitud haurà de constar el segell de l'entitat bancària, acreditatiu del pagament dels drets, i la manca o el pagament fora del termini en determinarà l'exclusió de la persona aspirant. En cap cas la presentació i el pagament en l'entitat bancària suposarà l'eliminació del tràmit de presentació, en termini i forma, de la sol·licitud davant l'òrgan expressat en l'apartat 2 d'aquesta base.
  
4.5 Les errades materials, de fet o aritmètiques, que s'hi puguen advertir podran esmenar-se en qualsevol moment, d'ofici o a petició de la persona interessada, d'acord amb el que determina l'article 105.2 de la Llei 30/1992, de 26 de novembre.
  
  
  
5. Admissió d'aspirants
  
A aquest respecte, és d'aplicació en aquesta convocatòria d'adquisició de noves especialitats la base 5 de la convocatòria del concurs oposició per a l'ingrés en el cos de mestres que, conjuntament, es duu a terme per aquesta ordre.
  
  
6. Tribunals
  
6.1 La valoració de la prova serà realitzada pels tribunals als quals, per a tot el que no s'estableix en aquesta base, els serà d'aplicació el que disposen els números 1, 2, 4, 5, 6, 7, 8, 9, 13, 14, 16 i 17 de la base 6 de la convocatòria del concurs oposició per a l'ingrés en el cos de mestres.
  
6.2 Correspon als tribunals:
  
- La valoració dels coneixements propis i específics de l'àmbit cultural, científic o artístic de l'especialitat a què fan referència els articles 23 i 40 de Reial Decret 850/1993, de 4 de juny.
  
  
- L'elaboració de les llistes dels aspirants que han sigut declarat aptes.
  
- La tramitació de les llistes a què fa referència el paràgraf anterior a l'òrgan convocant.
  
En el desenvolupament del procediment, els tribunals resoldran tots els dubtes que hi puguen sorgir en aplicació d'aquestes normes, i també el que s'ha de fer en els casos no previstos.
  
  
7. Inici i desenvolupament de les proves
  
L'inici i el desenvolupament de les proves es realitzarà de conformitat amb el que disposa la base 7 de la convocatòria del concurs oposició per a l'ingrés en el cos de mestres.
  
  
8. Qualificació
  
8.1 Valoració de la prova. Els tribunals valoraran la prova d'«apte» o «no apte», i obtindran la nova o les noves especialitats únicament els aspirant qualificats com a «apte».
  
8.2 La Direcció General de Personal publicarà en el Diari Oficial de la Generalitat Valenciana la resolució amb les llistes úniques d'aspirants que han assolit una nova especialitat.
  
Contra aquesta resolució, que posa fi a la via administrativa, podrà interposar-se recurs contenciós administratiu en el termini i forma establits en la Llei Reguladora de la Jurisdicció Contenciosa Administrativa, i requerirà una comunicació prèvia de la interposició a aquesta Direcció General de Personal.
  
Publicada l'esmentada llista, les direccions territorials de Cultura i Educació lliuraran la credencial d'habilitació als interessats.
  
  
Normes finals
  
1. D'acord amb el que estableix la disposició addicional tercera de la Llei 30/1992, de 26 de novembre, la falta de resolució expressa a les sol·licituds o a les reclamacions regulades en aquesta ordre tindran efecte de desestimació de la sol·licitud o de la reclamació.
  
  
  
2. Les presents convocatòries i tots els actes administratius que es deriven d'aquestes i de l'actuació dels tribunals podran ser impugnats en els casos i en la manera establits per la Llei 30/1992, de 26 de novembre.
  
  
Així mateix, l'administració podrà, si fa al cas, procedir a la revisió de les resolucions dels tribunals, conformement preveu l'esmentada llei.
  
  
València, 14 de maig de 1997
  
  
El conseller de Cultura, Educació i Ciència,
  
Francisco E. Camps Ortiz
  
  
Per aquest apartat II, solament es tindrà en compte un màxim de 10 anys. Els serveis prestats dins d'un mateix curs escolar, solament podran ser valorats en el barem per un dels apartats anteriors. I s'entendran aquests prestats en l'especialitat a què s'opte, si s'acredita haver sigut nomenat durant algun període d'aqueix curs en l'esmentada especialitat.
  
Si no s'acredita l'especialitat, els serveis s'entendran prestats en diferent especialitat a què s'opte.
  
A aquest efecte, els serveis prestats en el nivell d'Educació General Bàsica, amb anterioritat al curs 1990/91, que fou el primer any d'aplicació del Reial Decret 895/1989, de 14 de juliol (BOE de 20 de juliol), que regula la provisió de llocs per especialitats, seran valorats en el barem pels apartat 5.1 i 5.2, en el cas d'haver sigut prestats en centres públics, o en l'apartat 5.3, si han sigut prestats en altres centres.
  
En el cas de centres que no estiguen actualment en funcionament, l'experiència podrà justificar-se en defecte del certificat del director amb el vistiplau del Servei d'Inspecció Tècnica Educativa, mitjançant certificat expedit per aquest Servei d'Inspecció, de conformitat amb les dades que existisquen en l'esmentada unitat.
  
  
Solament es valoraran els serveis prestats en els ensenyaments que correspon impartir als cossos regulats en la LOGSE.
  
  
Els serveis prestat a l'estranger s'acreditaran mitjançant certificats expedits pels ministeris d'Educació dels respectiu països, en els quals haurà de constar el temps de prestació de serveis i el caràcter del centre: públic o privat. Aquests certificats hauran de presentar-se traduïts a l'espanyol.
  
Així mateix, s'entendrà per centres públics els centres integrats en la xarxa pública de l'Estat o de les comunitats autònomes amb competències plenes en matèria d'educació, i no aquells que depenguen dels ajuntaments o altres entitats de dret públic.